CELEX: 32015D1377
Language: bg
Date: 2015-08-07 00:00:00
Title: Решение за изпълнение (ЕС) 2015/1377 на Комисията от 7 август 2015 година относно мярка, наложена от Швеция в съответствие с Директива 2006/42/ЕО на Европейския парламент и на Съвета, за забрана на пускането на пазара на два модела резачно-цепещи машини за дърва за огрев, производство на Bonnet AB (нотифицирано под номер С(2015) 5412) (Текст от значение за ЕИП)

11.8.2015   
            
            
               BG
            
            
               Официален вестник на Европейския съюз
            
            
               L 212/37
            
         РЕШЕНИЕ ЗА ИЗПЪЛНЕНИЕ (ЕС) 2015/1377 НА КОМИСИЯТА
   от 7 август 2015 година
   относно мярка, наложена от Швеция в съответствие с Директива 2006/42/ЕО на Европейския парламент и на Съвета, за забрана на пускането на пазара на два модела резачно-цепещи машини за дърва за огрев, производство на Bonnet AB
   
      
         (нотифицирано под номер С(2015) 5412)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 11, параграф 3 от нея,
   като има предвид, че:
   
               (1)
            
            
               В съответствие с процедурата, определена в член 11, параграф 2 от Директива 2006/42/ЕО, Швеция информира Европейската комисия за мярка за забрана на пускането на пазара на резачно-цепещи машини за дърва за огрев, тип Bonnetklippen и тип Brännhultsklippen, производство на Bonnet AB, Surgatan, SE-602 28 Norrkoping, Швеция.
            
         
               (2)
            
            
               Резачно-цепещите машини за дърва за огрев са имали маркировка CE в съответствие с Директива 2006/42/ЕО.
            
         
               (3)
            
            
               Причината за налагането на мярката е несъответствие на тези резачно-цепещи машини за дърва за огрев със съществените изисквания за безопасност и опазване на здравето, определени в точки 1.1.2 и 1.3.7 от приложение I към Директива 2006/42/ЕО, отнасящи се съответно за принципите за осигуряване на безопасността и за опасностите, предизвиквани от движещи се части. По-специално машините нямат предпазители или други устройства за защита от опасностите от движещи се части и при работа с машините е възможно навлизане в опасната зона.
            
         
               (4)
            
            
               Швеция е информирала производителя за тези недостатъци. Производителят е предприел необходимите мерки за отстраняване на несъответстващите на изискванията продукти от пазара.
            
         
               (5)
            
            
               Проучването на предоставените от Швеция данни потвърждава, че резачно-цепещите машини за дърва за огрев тип Bonnetklippen и тип Brännhultsklippen, производство на Bonnet AB, Surgatan, SE-602 28 Norrkoping, Швеция, не съответстват на съществените изисквания за безопасност и опазване на здравето съгласно Директива 2006/42/ЕО, както и че това несъответствие поражда сериозни рискове за нараняване на ползвателите. Следователно е уместно наложената от Швеция мярка да се смята за обоснована,
            
         ПРИЕ НАСТОЯЩОТО РЕШЕНИЕ:
   Член 1
   Наложената от Швеция мярка за забрана на пускането на пазара на две резачно-цепещи машини за дърва за огрев, тип Bonnetklippen и тип Brännhultsklippen, производство на Bonnet AB, Surgatan, SE-602 28 Norrkoping, Швеция, е обоснована.
   Член 2
   Адресати на настоящото решение са държавите членки.
   
      Съставено в Брюксел на 7 август 2015 година.
      
         
            За Комисията
         
         Elżbieta BIEŃKOWSKA
         
            Член на Комисията
         
      
   
   
      (1)  ОВ L 157, 9.6.2006 г., стр. 24.